Source: https://mynitra.sme.sk/c/6758496/sud-opat-nepojednaval-udajny-vrah-oznamil-ze-sa-mu-pokazilo-auto.html
Timestamp: 2018-04-26 05:28:16+00:00

Document:
Súd opäť nepojednával, údajný vrah oznámil, že sa mu pokazilo auto - mynitra.sme.sk
Súd opäť nepojednával, údajný vrah oznámil, že sa mu pokazilo auto
Obžalovaný musí súdu predložiť doklad o tom, že sa mu pokazilo auto. V opačnom prípade dostane poriadkovú pokutu.
6. apr 2013 o 17:05 Miriam Hojčušová
Rok 2003, pátranie v lese za motorestom Zubor.(Zdroj: (mh))
NITRA. Krajský súd musel opäť odročiť verejné zasadnutie v prípade brutálnej vraždy 24-ročnej Martiny z Nitry. Dôvodom bolo údajne pokazené auto jedného z obžalovaných.
Sudkyňa určila nový termín na koniec apríla. Senát bude rozhodovať o odvolaní obžalovaných aj prokurátora proti rozsudku, ktorý vyniesol okresný súd ešte v novembri 2011. Vražda sa stala pred vyše dvanástimi rokmi v lese za motorestom Zubor. Telo obete sa dodnes nenašlo.
Prišla len Katarína
Verejné zasadnutie sa malo konať o 13. hodine. Obžalovaný Marek L. naň údajne cestoval z Vrábeľ. Jeho priateľka zatelefonovala na súd o 11.40 hodine a žiadala, aby bolo zasadnutie odročené. Tvrdila, že sa Marekovi pokazilo auto.
Jeho brat Juraj a bývalý švagor Maroš K. súhlasili, aby sa konalo v ich neprítomnosti. Na súd sa dostavila len obžalovaná Katarína, Marekova sestra, ktorá pre zmenu opakovane neprišla v minulosti.
Katarína sa trikrát po sebe ospravedlnila z dôvodu, že sa stará o niekoľkomesačné dieťa. Predložila o tom aj lekársku správu. Súd jej pohrozil predvedením, dokonca po ňu minule poslal hliadku.
Sudkyňa si preverí aj dôvod neprítomnosti Mareka L. Povedala, že od neho bude požadovať doklad o tom, že sa mu auto. Ak tak neurobí, bude mu uložená poriadková pokuta.
Obzvlášť trýznivý spôsob
Obžaloba bola na Okresný súd v Nitre podaná v apríli 2008, osem rokov po vražde. Polícia sa o nej dozvedela náhodou.
Návodcom mal byť Maroš K., ktorý v tom čase sedel v Rakúsku za obchodovanie so ženami. Okresný súd v Nitre ho za vraždu odsúdil na 12 rokov väzenia.
Vykonávateľmi vraždy boli podľa obžaloby jeho vtedajšia manželka Katarína a švagrovia Marek a Juraj L. Dostali 13,5-ročný trest. Súd postupoval podľa trestného zákona, ktorý platil v tom čase.
Vrahovia sa mali Martiny zbaviť, aby nesvedčila proti Marošovi K. na súde vo Viedni. Mladá Nitrianka, ktorá bývala v azylovom dome v Nitre, vraj pre neho robila prostitútku.
Páchatelia ju zaviezli do lesa za motorestom Zubor. V odstavenom aute ju podľa obžaloby bili po hlave a škrtili. Keď sa pretrhol špagát, mal ju jeden z mužov opakovane udrieť rýľom po hlave. Potom ju zahrabali do jamy, prikryli trávou a privalili vyvráteným kmeňom stromu. Čin spáchali obzvlášť surovým a trýznivým spôsobom.
V lese našli dve iné telá
Všetci obvinení priznali vedomosť o usmrtení poškodenej, avšak podiel na jeho spáchaní popreli a usvedčujú sa navzájom, konštatuje obžaloba. Jasno do prípadu nepriniesli ani konfrontácie medzi súrodencami.
Telo zavraždenej sa nikdy nenašlo, hoci v lokalite opakovane kopalo množstvo policajtov, pomáhali im aj bagre. V lese pritom objavili dve iné neidentifikované osoby, a to približne na mieste, kde mala ležať Martina.
Nitrianka vraj bola jednoduchšej povahy, ľahko sa dala ovplyvniť inými ľuďmi. Vyučila sa za obuvníčku.
Náprava je limitovaná
Možnosť resocializácie osôb, ktoré mali dievča zavraždiť, je podľa znalcov obmedzená a limitovaná. Určitý pozitívny efekt nápravnovýchovných opatrení sa vraj dá očakávať len u Juraja L., ktorý „má jednoduchšiu osobnosť“.
Prokurátor žiada v odvolaní pre obžalovaných prísnejšie tresty.
Katarína po odchode z pojednávacej miestnosti hovorila o podaní mimoriadneho dovolania v prípade, že krajský súd potvrdí jej vinu. Zároveň môže požiadať o odklad výkonu trestu - podľa zákona má právo zostať na slobode, až kým jej dieťa nebude mať jeden rok.

References: Súd 
 súd 
 súd 
 súd 
 súd 
 Súd 
 súd 
 súd 
 Súd 
 súd